ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΣΥΜΒΟΥΛΙΟ σχετικά με την αίτηση εξουσιοδότησης που υπεβλήθη από τη Γαλλία, σύμφωνα με τη διαδικασία που προβλέπεται στο άρθρο 8 παράγραφος 4 της οδηγίας 92/81/ΕΟΚ, για την εφαρμογή διαφοροποιημένου συντελεστή ειδικού φόρου κατανάλωσης στο πετρέλαιο ντίζελ των οχημάτων που χρησιμοποιούνται στις δημόσιες οδικές μεταφορές επιβατών

1. παρουσιαση τησ αιτησησ

Στις 17 Οκτωβρίου 2000 η Επιτροπή ενέκρινε πρόταση απόφασης του Συμβουλίου, η οποία βασίζεται στο άρθρο 8 παράγραφος 4 της οδηγίας 92/81/ΕΟΚ του Συμβουλίου για την εναρμόνιση των διαρθρώσεων των ειδικών φόρων κατανάλωσης που επιβάλλονται στα πετρελαιοειδή [1], όπως τροποποιήθηκε την τελευταία φορά με την οδηγία 94/74/ΕΚ [2], με την οποία εξουσιοδοτείται η Γαλλία να εφαρμόζει από 1ης Ιανουαρίου 2001 διαφοροποιημένο συντελεστή ειδικού φόρου κατανάλωσης στα καύσιμα ντίζελ που χρησιμοποιούνται στις τοπικές δημόσιες μεταφορές επιβατών.

[1] ΕΕ L 316 της 31.10.1992, σ. 12

[2] ΕΕ L 365 της 31.12.1994, σ. 46

Με επιστολή της 13ης Οκτωβρίου 2000, σύμφωνα με το άρθρο 8 παράγραφος 4 της προαναφερθείσας οδηγίας, οι γαλλικές αρχές ενημέρωσαν την Επιτροπή σχετικά με την επιθυμία τους να επεκτείνουν το πεδίο εφαρμογής του διαφοροποιημένου συντελεστή ειδικού φόρου κατανάλωσης υπέρ του πετρελαίου ντίζελ των οχημάτων που χρησιμοποιούνται στις δημόσιες οδικές μεταφορές επιβατών και στις περιστασιακές μεταφορές επιβατών, δηλαδή στις μεταφορές επιβατών που δεν πραγματοποιούνται στο πλαίσιο των τακτικών συγκοινωνιακών γραμμών.

Το συγκεκριμένο μέτρο επρόκειτο να αρχίσει να ισχύει από το δεύτερο εξάμηνο του 2000 και θα αφορούσε μόνο τα οχήματα άνω των 9 θέσεων. Η διαφοροποίηση του ειδικού φόρου κατανάλωσης θα είχε τη μορφή επιστροφής της οποίας ο μηχανισμός θα ήταν ο ίδιος με τον μηχανισμό που ισχύει για τις οδικές μεταφορές εμπορευμάτων, εντός των ορίων ετήσιας ποσόστωσης 30.000 λίτρων ανά όχημα.

Η διαφοροποίηση αυτή του ειδικού φόρου κατανάλωσης επί του πετρελαίου ντίζελ αποσκοπεί στην προώθηση των μαζικών μεταφορών επιβατών, περιορίζοντας τη χρήση των ιδιωτικών οχημάτων, ιδίως για τις μετακινήσεις εντός των οικισμών, με στόχο τη μείωση της ατμοσφαιρικής ρύπανσης.

Συνεπώς, η Γαλλία ζητεί να εξουσιοδοτηθεί να εφαρμόζει από το δεύτερο εξάμηνο του 2000 διαφοροποιημένο συντελεστή ειδικού φόρου κατανάλωσης υπέρ του πετρελαίου ντίζελ των οχημάτων που χρησιμοποιούνται στις δημόσιες οδικές μεταφορές επιβατών.

2. ΑΞΙΟΛΟΓΗΣΗ ΑΠΟ ΤΗΝ ΕΠΙΤΡΟΠΉ

Σύμφωνα με το άρθρο 8 παράγραφος 4 της οδηγίας 92/81/ΕΟΚ, το Συμβούλιο, αποφασίζοντας ομόφωνα μετά από πρόταση της Επιτροπής, μπορεί να εξουσιοδοτήσει οποιοδήποτε κράτος μέλος να εισαγάγει συμπληρωματικές απαλλαγές ή μειώσεις των ειδικών φόρων κατανάλωσης για λόγους ειδικής πολιτικής.

Στις 20 Ιουνίου 2000, η Γαλλία ζήτησε εξουσιοδότηση, όπως προβλέπεται στο άρθρο 8 παράγραφος 4 της οδηγίας 92/81/ΕΟΚ, προκειμένου να εφαρμόσει διαφοροποιημένο συντελεστή ειδικού φόρου κατανάλωσης υπέρ του πετρελαίου ντίζελ των οχημάτων που χρησιμοποιούνται στις τοπικές δημόσιες μεταφορές επιβατών. Η διαφοροποίηση αυτή θεωρείται ότι θα ευνοήσει τις μεταφορές επιβατών στις οποίες κυρίως τα δρομολόγια, οι ώρες διέλευσης και οι τιμές καθορίζονται εκ των προτέρων. Επιπλέον, ο μηχανισμός αυτός δεν θεωρείται ότι θα οδηγήσει σε καθαρή μείωση του ποσού του ειδικού φόρου κατανάλωσης επί του πετρελαίου ντίζελ, αλλά σε μερική αντιστάθμιση της προβλεπόμενης εκείνη τη στιγμή ετήσιας αύξησης του συντελεστή του εσωτερικού φόρου επί των πετρελαιοειδών που επιβάλλεται στο πετρέλαιο ντίζελ.

Στις 17 Οκτωβρίου η Επιτροπή ενέκρινε πρόταση απόφασης του Συμβουλίου με την οποία εξουσιοδοτείται η Γαλλία « να εφαρμόσει διαφοροποιημένο συντελεστή ειδικού φόρου κατανάλωσης στα καύσιμα ντίζελ που χρησιμοποιούνται στις τοπικές δημόσιες μεταφορές επιβατών, από 1ης Ιανουαρίου 2001 μέχρι 31ης Δεκεμβρίου 2002, υπό την προϋπόθεση ότι ο εν λόγω διαφοροποιημένος συντελεστής είναι σύμφωνος με τις υποχρεώσεις που προβλέπονται στην οδηγία 92/82/ΕΟΚ του Συμβουλίου της 19ης Οκτωβρίου 1992 για την προσέγγιση των συντελεστών των ειδικών φόρων κατανάλωσης επί των πετρελαιοειδών, και ιδίως με τους ελάχιστους συντελεστές που προβλέπονται στο άρθρο 5 » [3]. Η πρόταση αυτή έχει διαβιβασθεί στο Συμβούλιο [4] αλλά δεν αποτέλεσε ακόμα αντικείμενο απόφασης του οργάνου αυτού.

[3] COM(2000)647 τελικό.

[4] Διαβιβαστικό σημείωμα 12484/00 FISC 159 της 19.10.2000.

Με επιστολή της 13ης Οκτωβρίου 2000, σύμφωνα με το άρθρο 8 παράγραφος 4 της προαναφερθείσας οδηγίας, οι γαλλικές αρχές ενημέρωσαν την Επιτροπή σχετικά με την επιθυμία τους να συμπληρώσουν τη συγκεκριμένη αίτηση επεκτείνοντας το δικαίωμα παρέκκλισης και στις περιστασιακές μεταφορές επιβατών, δηλαδή στις μεταφορές επιβατών οι οποίες δεν πραγματοποιούνται στο πλαίσιο τακτικών συγκοινωνιακών γραμμών.

Σύμφωνα με την οδηγία 92/81/ΕΟΚ, τα άλλα κράτη μέλη ενημερώθηκαν για την εν λόγω αίτηση με επιστολή της 24ης Νοεμβρίου 2000.

Συγκεκριμένα, η Γαλλία προβλέπει ουσιαστικά τρείς τροποποιήσεις σε σχέση με την αίτηση της 20ής Ιουνίου 2000.

Πρώτον, το πεδίο εφαρμογής του συγκεκριμένου μέτρου προβλέπεται να επεκταθεί στις δημόσιες μεταφορές επιβατών πέραν του τοπικού τομέα και εκτός των τακτικών γραμμών.

Δεύτερον, ο μηχανισμός προβλέπεται να αναπροσαρμοσθεί προκειμένου να επιτρέψει την πραγματική μείωση του εσωτερικού φόρου επί των πετρελαιοειδών το 2000 και το 2001 και, εν συνεχεία, την πλήρη αντιστάθμιση των μελλοντικών αυξήσεων που θα γίνουν από το 2002. Ο διαφοροποιημένος συντελεστής ειδικού φόρου κατανάλωσης υπέρ του πετρελαίου ντίζελ των οχημάτων που χρησιμοποιούνται στις δημόσιες οδικές μεταφορές επιβατών υπολογίζεται σε 2 201,8 γαλλικά φράγκα (335,7 ευρώ) για 1000 λίτρα το 2000, σε 2 301,8 γαλλικά φράγκα (350,9 ευρώ) το 2001 και σε 2 411,8 γαλλικά φράγκα (367,7 ευρώ) το 2002. Οι τιμές αυτές είναι ανώτερες από τον ελάχιστο κοινοτικό συντελεστή [5].

[5] Ο ελάχιστος κοινοτικός συντελεστής για τα καύσιμα ντίζελ είναι 245 ευρώ για 1000 λίτρα, δηλ. 1 607 γαλλικά φράγκα.

Τρίτον, η πρόταση απόφασης του Συμβουλίου, που εγκρίθηκε από την Επιτροπή στις 17 Οκτωβρίου 2000, για τις τοπικές δημόσιες μεταφορές, αφενός, και η αίτηση της 13ης Οκτωβρίου 2000, αφετέρου, αφορούν διαφορετικές χρονικές περιόδους, δεδομένου ότι το πρώτο μέτρο προβλέπεται να ξεκινήσει την 1η Ιανουαρίου 2001 και το δεύτερο προβλέπεται να έχει αναδρομικό χαρακτήρα από 1ης Ιουλίου 2000.

Εξάλλου, η Επιτροπή θεωρεί ότι, με βάση τα άρθρα 87 και 88 της συνθήκης ΕΚ, πρέπει ακόμα να εξετάσει το ζήτημα προκειμένου να αποφανθεί σχετικά με το είδος των κρατικών ενισχύσεων του συγκεκριμένου μέτρου και την ενδεχόμενη συμβατότητά του με την κοινή αγορά.

Συνεπώς, η Επιτροπή εκτιμά ότι χρειάζεται περισσότερο χρόνο για να ολοκληρώσει την εξέτασή της και να αποφανθεί ως προς τη συμβατότητα του μέτρου με τις κοινοτικές πολιτικές, ιδίως όσον αφορά τις επιπτώσεις της προβλεπόμενης παρέκκλισης στον ανταγωνισμό και τη λειτουργία της εσωτερικής αγοράς.

Η Επιτροπή υπογραμμίζει ότι η παρούσα ανακοίνωση δεν προδικάζει το χαρακτήρα της πρότασης απόφασης που θα υποβάλει στο Συμβούλιο. Η εν λόγω ανακοίνωση διευκρινίζει απλώς ότι απαιτείται περισσότερος χρόνος για να εξετασθεί με διεξοδικό τρόπο η αίτηση παρέκκλισης, αφού ο χρόνος αυτός δεν είναι διαθέσιμος δυνάμει του άρθρου 8 παράγραφος 4 της οδηγίας 92/81/ΕΟΚ, εκτός αν εκδοθεί από την Επιτροπή μια τέτοια ανακοίνωση.

Η Επιτροπή διαβεβαιώνει τις γαλλικές αρχές και το Συμβούλιο ότι η εν λόγω παρέκκλιση θα εξεταστεί κατά προτεραιότητα και ότι θα συνταχθεί το συντομότερο δυνατό πρόταση απόφασης του Συμβουλίου ή συμπληρωματική ανακοίνωση.

3. ΣΥΜΠΕΡΑΣΜΑ

Με βάση τα ανωτέρω, η Επιτροπή ζητεί από το Συμβούλιο, σύμφωνα με το άρθρο 8 παράγραφος 4 τρίτο εδάφιο της οδηγίας 92/81/ΕΟΚ, να εξετάσει το θέμα της συνέχειας που πρέπει να δοθεί στην αίτηση εξουσιοδότησης την οποία υπέβαλε η Γαλλία σχετικά με την εφαρμογή διαφοροποιημένου συντελεστή ειδικού φόρου κατανάλωσης υπέρ του πετρελαίου ντίζελ των οχημάτων που χρησιμοποιούνται στις δημόσιες οδικές μεταφορές επιβατών.